# Hakuohje: Kalatalouden yritysten väliaikainen tuki koronavirusepidemian aiheuttamien talousvaikeuksien helpottamiseksi – kalatalouden alkutuotannon yritykset

Avustuksen tarkoitus

Avustusta voivat hakea kalatalousalan yritykset, joiden taloudellinen tilanne on merkittävästi heikentynyt koronavirusepidemian vuoksi 31.12.2019 jälkeen. Avustuksen tarkoituksena on yritystoiminnan jatkumisen turvaaminen epidemiasta johtuvien merkittävien markkina- ja tuotantohäiriöiden aikana.

Avustusta voidaan myöntää Manner-Suomessa ryhmän I kaupallisille kalastajille ja Ahvenanmaalla päätoimisille kaupallisille kalastajille. Lisäksi avustusta voidaan myöntää koko maassa kalankasvatusta, kalan jalostusta sekä kalan tukku- ja vähittäiskauppaa harjoittaville yrityksille. Tukea voidaan myöntää vain sellaisille yrityksille, joilla on ollut edellytykset kannattavaan liiketoimintaan ennen koronakriisin alkua.

Tämä ohje koskee kalatalouden alkutuotannon yrityksiä. Jalostuksen ja kaupan yrityksille on erillinen hakuohje.

Avustusjärjestelmä on väliaikainen. Avustukset tulee myöntää vuoden 2020 loppuun mennessä.

Avustuksen hakeminen ja hyväksyttävät kustannukset

Tukihakemus toimitetaan yrityksen kotipaikan mukaisesti joko Varsinais-Suomen, Pohjois-Savon tai Lapin ELY-keskukseen. ELY-keskus arvioi taloudellisen sopeuttamistarpeen edellyttämän avustuksen suuruuden. Tuen maksamisesta vastaa KEHA-keskus.

Avustus maksetaan yhdessä erässä ennakkona

Avustusta voidaan myöntää aikaisintaan 19.3.2020 alkaneelle, enintään kuuden kuukauden pituiselle ajanjaksolle.

Avustuksen määrä voi olla korkeintaan 70 prosenttia ELY-keskuksen arvioimasta välttämättömästä taloudellisesta sopeuttamistarpeesta. Avustus voi olla suuruudeltaan 2 000 – 120 000 euroa. Avustuksen määrän harkinnassa otetaan huomioon yrityksen saamat muut avustukset koronavirusepidemian vaikutusten hallintaan.

Avustusta voi pääsääntöisesti hakea vain kerran. Perustellusta syystä avustusta voi kuitenkin hakea uudestaan, mutta avustukset eivät yhteenlaskettuina voi ylittää kuuden kuukauden enimmäistukiaikaa eivätkä 120 000 euron ylärajaa.

Avustuksen ehdot muuttuivat avustusta koskevan valtioneuvoston asetuksen muutoksen tullessa voimaan 5.10.2020. Jos yritys on hakenut avustusta aiempien ehtojen mukaisesti ja saanut päätöksen, se voi jättää uuden hakemuksen. Mahdollinen aiemmin myönnetty avustus huomioidaan uuden avustuksen harkinnassa. Muutoksen voimaan tullessa vireillä olleisiin hakemuksiin sovelletaan alkuperäisiä avustusehtoja. Jos yrityksellä on hakemus vireillä avustuksen ehtojen muuttuessa ja se haluaa hakea avustusta uusien ehtojen mukaisesti, sen tulee tehdä uusi hakemus.

Avustusta voidaan myöntää yritystoiminnan jatkumisen kannalta välttämättömiin menoihin.

 Hyväksyttäviä kustannuksia ovat:

1. ulkopuolisten palvelujen ja asiantuntijoiden käytöstä aiheutuvat menot;
2. palkka ja henkilöstökulut;
3. vuokrakulut ja kiinteistökulut; sekä
4. muut vastaavat yritystoiminnan jatkumisen turvaavat välttämättömiksi arvioidut menot.

Yksityisyrittäjien toimeentulon edellytykset voivat olla avustuksen myöntöperuste, mikäli yrittäjä ei ole oikeutettu yrittäjien väliaikaiseen työttömyyskorvaukseen. Yrittäjille on myönnetty määräaikainen oikeus Kelan työmarkkinatukeen (https://www.kela.fi/tyottomyysturva-yrittaja). Kelan myöntämä työmarkkinatuki on ensisijainen vaihtoehto elinkeinoharjoittajien ja yksityisyrittäjien toimeentulon varmistamisessa. Avustusta toimeentuloon voi hakea, jos yrittäjä ei ole oikeutettu Kelan myöntämään tukeen. Arvioinnissa otetaan tällöin huomioon elinkeinoharjoittajan tekemä ilmoitus työtulojen suuruudesta maatalousyrittäjien eläkelaitokselle sekä se, kuinka voimakkaasti yrittäjä supistaa toimintaansa.

Avustuksella ei voida tukea investointeja. Investointitoimenpiteitä voidaan rahoittaa Euroopan meri- ja kalatalousrahaston Suomen toimintaohjelmasta.

Avusta ei saa käyttää Euroopan unionin toiminnasta tehdyn sopimuksen 107 ja 108 artiklan soveltamisesta vähämerkityksiseen tukeen kalastus- ja vesiviljelyalalla annetun komission asetuksen (EU) N:o 717/2014 [1 artiklan a-k alakohdissa lueteltuihin käyttötarkoituksiin](https://eur-lex.europa.eu/legal-content/FI/TXT/?uri=CELEX%3A32014R0717#d1e387-45-1).

Avustuksen saajan on toimitettava ELY-keskukselle selvitys avustuksen käytöstä ja yritystoiminnan jatkumisesta avustuspäätöksessä määrättyyn päivämäärään mennessä. Selvitys tehdään maa- ja metsätalousministeriön vahvistamalla lomakkeella.

Hakemuksen täyttäminen

Täytä hakulomakkeen kaikki kohdat:

1. Hakijan nimi
2. Yritys- ja yhteisötunnus
3. Hakijan kotipaikka: merkitse tähän yrityksen kotipaikka.
4. Jakeluosoite
5. Postinumero ja -toimipaikka
6. Yhteyshenkilön nimi
7. Yhteyshenkilön sähköposti
8. Yhteyshenkilön puhelinnumero
9. Yrityksen toimiala: Rastita yrityksen päätoimiala.
10. Yrityksen koko: rastita yrityksen vuoden 2019 henkilöstön määrä, liikevaihto ja tase.
11. Yrityksen omistajat ja omistussuhteet
12. Ajanjakso, jolle avustusta haetaan. Ajanjakso voi alkaa aikaisintaan 19.3.2020 ja kestää enintään kuusi kuukautta.
13. IBAN-tilinumero ja BIC-koodi avustuksen maksamista varten
14. Yrityksen selvitys taloudellisesta tilanteesta kalatalouden osalta ennen epidemiaa: Täytä pyydetyt tiedot vuoden 2019 tilanteen mukaisesti.
15. Selvitys yrityksen taloudellisen tilan heikentymisestä sekä suunnitelma talouden vakauttamisesta ja sen vaatimasta rahoituksesta: Kuvaa lyhyesti, miten koronavirusepidemia on vaikuttanut yrityksesi taloustilanteeseen ja esitä tiivis suunnitelma siitä, miten tilanne voitaisiin vakauttaa myönnettävän avustuksen avulla. Esitä myös arvio yrityksen liiketoiminnan edellytyksistä vuonna 2021.
16. Selvitys haettavista kululajeista. Merkitse haettavat summat ja perustelut kululajeittain. Merkitse kaikki välttämättömät kulut, joihin haet avustusta. ELY-keskus arvioi avustuksen suuruuden, joka voi olla korkeintaan 70 % näistä kuluista, kuitenkin enintään 120 000 euroa. Täytä kohtaan ”Muut yritystoiminnan jatkumisen turvaavat välttämättömiksi arvioidut menot” myös tarkennus siitä, mitä muut välttämättömät menot ovat.
17. Yrityksen hakema ja/tai saama muu julkinen tuki covid-19-epidemian vaikutusten sopeuttamiseksi. Erittele, mistä muualta tukea on haettu ja mahdollisesti jo saatu (tuen myöntävä taho ja haettu ja/tai saatu avustuksen määrä).
18. Allekirjoitus

Liitteet:

* Yritykset (Oy, Ay, Ky, osuuskunta)
* Tilinpäätöstiedot kahdelta edelliseltä tilikaudelta (tuloslaskelma ja tase sekä tilintarkastus- ja toimintakertomus)
* Liitteet, joista käy ilmi yrityksen taloudellisen tilanteen heikentyminen: yrityksen alkuvuoden 2020 kirjanpito.
* Yksityinen elinkeinoharjoittaja (ns. toiminimiyrittäjä)
* Kirjanpitolain mukaisesti laaditut tilinpäätöstiedot tai veroilmoituksen liite lomake 5 kahdelta edelliseltä tilikaudelta
* Liitteet, joista käy ilmi yrityksen taloudellisen tilanteen heikentyminen: Alkuvuoden 2020 kirjanpito tai muu vastaava selvitys.
* Tarvittaessa: Hankkeen hankintojen kilpailutusta koskevat tiedot (ulkopuoliset palvelut, joiden kustannukset ovat yli 2500 euroa)